Ludecigo de lingvolernado: LinguaPolis Esperanto
#000000
Ludecigo – la uzado de ludpensado kaj ludmetodoj por edukaj celoj – akceliĝas. Pluraj universitat-nivelaj ĵurnaloj dediĉas sin al tiu ekscita nova tendenco: International Journal of Game-based Learning, Serious Games kaj Electronic Journal of e-Learning, inter aliaj. Okazos ankaŭ jarkonferenco, la Eŭropa Konferenco pri Ludbazita Lernado, venontjare en Lisbono (Portugalio). Lingvoedukistoj antaŭ longe rekonis la valoron de ludado: pro motivado, pliboniga komentado, kunlaborado, altkvalita partoprenado kaj malmulte da nervozeco, ludoj estas perfekta ilo por lingvoakirado.
#000002
Kiel multaj lingvoinstruistoj, mi uzis plurajn specojn de tabulludoj kaj komputilaj ludoj en mia klasĉambro – ludoj specife destinitaj por lingvolernantoj (multaj atentindaj ekzemploj troviĝas en Games for Language Learning de Andrew Wright, David Betteridge kaj Michael Buckby) kaj ankaŭ tiuj, kiuj celas denaskajn parolantojn (Monopolo, Skrablo, Bingo, ktp). Sed ĉiam mankis io – ludo, kiu aldonus realan kuntekston en la klasĉambro kaj motivus studentojn paroli. Kvankam ekzistas multaj ekscitaj tabulludoj, kie ludantoj esploras fantaziajn mondojn kaj solvas kreemigajn problemojn, mi volis transporti miajn studentojn al reala urbo, kie ili povus viziti lokajn vidindaĵojn kaj sperti la historion kaj kulturon.
#000003
Tiel estiĝis LinguaPolis. Unue, amiko kaj mirinda bildisto Stas Kapustin helpis min kunmeti LinguaPolis Novjorko, kartludon, konstruitan sur la ideo esplori la urbon Novjorko kaj ekzerci sin pri la konversacia angla lingvo. La ludantoj, alveninte ĉe la Internacia Flughaveno John F Kennedy, vojaĝas tra Novjorko, kie ili renkontas ĉiutagajn situaciojn: butikumi, lui aŭton kaj eliri socie. La ludo konsistas el du kartaroj: la lokoj – la plej konataj allogaĵoj kaj oftaj publikaj ejoj en la urbo – kaj la eventoj, kiuj gvidas al la aventuroj de la ludantoj. Ekzemple, ŝtelita monujo povas gvidi al konversacio kun policano. Venkas tiu ludanto, kiu plej bone komunikas kaj atingas sian hotelon pli frue ol la aliaj ludantoj.
#000004
La ludo fariĝis komerca sukceso kaj ni sekve eldonis LinguaPolis Moskvo por ekzercado pri la konversacia rusa lingvo.
#000005
En la skatolo (LinguaPolis Moskvo): lokokartoj, eventokartoj, mono, ĵetkubo
#000006
Eĉ pli ekscite: la ludoj komencis amasigi ĉirkaŭ si komunumon de praktikantoj, tiel ke ludvesperaj kunvenoj kaj LinguaPolis-kluboj ekaperis tra la mondo. La plano estis malrapide konstrui novajn ludojn pri novaj lingvoj: la franca, la hispana, la germana...
#000007
Je tiu paŝo ni komencis ricevi retpoŝtaĵojn de homoj petantaj, ke ni kreu ludon pri malpli uzataj lingvoj aŭ la lingvoj, kiuj formortas kaj havas tre malmulte da parolantoj. Nova sociolingvistika graveco, kiun LinguaPolis povus gajni, inspiris nin serĉi novan projekton for de la konataj vojoj. Anstataŭ okupiĝi pri la fama triopo franca-hispana-germana, ni serĉis lingvon, kiu celas unuigi ĉiujn naciojn kaj tamen restas sur neŭtrala fundamento politika kaj kultura. Tiel estiĝis LinguaPolis Esperanto. Dank’ al la subvencioj Interlingvistika Subteno de ESF, ni povis testi novan ludon, dum ni konstruis ĝin, kaj fari rilatajn esplorojn pri nervozeco ĉe parolado de fremda lingvo.
#000008
Kio estas en la ludo?
#000009
La ludtabulo de LinguaPolis Esperanto konsistas el diversaj lokoj tra Esperantopolo, imagan transnacian urbon, kiu kunligas elstarajn monumentojn kaj kulturajn objektojn de la mondo (ekz. la Ejfelturon, aŭ la Gigantan Budhon de Leŝano en Ĉinio). Dum la ludantoj vojaĝas de la flughaveno al la hotelo, ili spertas Esperanton en diversaj realecaj parol-situacioj: manĝi en restoracio, orientiĝi pri publikaj transportiloj, kaj kundividi sian vivhistorion kun amikema taksiisto. La sola modo atingi la finan celon estas komuniki efike (en Esperanto!) kaj atenti sian buĝeton.
#000010
Ne facilas paroli fremdan lingvon, eĉ se oni ĝin bone scipovas. Multaj lingvolernantoj evitas paroli publike, kaj, rezulte, malofte plibonigas siajn lingvokapablojn krom pri legado kaj skribado. LinguaPolis Esperanto kreas sekuran, amuzan, sed realecan medion, kie lernantoj povas laŭgrade pretigi sin por paroli Esperanton.
#000011
Anstataŭ ekzerci pri abstraktaj sensignifaj situacioj kaj enkapigi listojn de senrilataj vortoj, la ludo instigas paroli pri aferoj, kiuj efektive okazas en la ĉiutaga vivo: butikumado, veturado, eliri socie, voki taksion, ktp.
#000012
Antaŭprovoj de simplaj ĉiutagaj konversacioj per LinguaPolis multe plifaciligas paroli en la vera vivo. Tiel ni solvas parol-nervozecon pri lingvobariloj. Se vi sukcesos transvivi medicinan dramon en LinguaPolis Esperanto (en unu el niaj ludoscenoj), prezenti vin en la vera vivo estos facilege.
#000013
La ludo implicas almenaŭ du ludantojn, kaj tial ĉiu povas lerni ion novan de alia ludanto kaj reciproke kundividi siajn sciojn. Instruado fare de kunlernantoj povas esti potenca ilo por lingvolernado.
#000014
“Vizitante” Esperantopolon, la ludantoj ekrilatas al parolantoj de aliaj lingvoj, ekkonas diversajn kulturojn kaj tradiciojn, kaj fariĝas vere kosmopolitaj.
#000016
Ĉiuj materialoj kreitaj en tiu projekto (la presita-ludota PDF de la ludo, la cifereca versio ludebla en Google Jamboard, la sonregistraĵoj en Esperanto, ktp) estos disponeblaj en nia paĝo LinguaPolis Esperanto, kie ni ankaŭ invitas volontulojn kontribui al la projekto.
#000017
LinguaPolis Esperanto estas pli ol nur ludo. Bazita en Universitata Kolegio de Londono (Britujo), LinguaPolis estas esplorprojekto, kiu ekzamenas la rilatojn inter eduka ludecigo kaj nervozeco ĉe parolado de fremda lingvo. Ni bonvenigas eventualajn partoprenantojn en niaj lingvosciencaj eksperimentoj, kie ni ludas en fremdaj lingvoj kaj kundividas niajn pensojn prie.
#000018
La timo paroli novan lingvon estas unu el la plej oftaj kialoj, ke lingvolernantoj malrapide progresas. Ludecigo proponas solvojn por mildigi parol-nervozecon kaj plibonigi lingvokapablojn rapide. La pozitivaj emocioj, kiujn lernantoj spertas partoprenante ludon, helpas malstreĉi la tiel nomatan lingvo-memon – la identecon, kiun homo disvolvas rilate al sia parolata lingvo (Guiora, 1994; Dornyei, 2005). Ni esperas baldaŭ kundividi pli da gravaj komprenoj pri tiu aspekto de lingvolernado.
#000019
Ni ankoraŭfoje dankas al Esperantic Studies Foundation, kiu ebligis la ludon kaj la ligitan esplorprojekton! Vizitu nin por ĝisdatigoj kaj novaj materialoj pri Esperanto.
#000020
Aliaj interesaj legaĵoj pri la temo:
#000022
Ni plezure respondos al demandoj, komentoj ktp.
#000024
Stas Kapustin estas bildisto kaj fotisto laboranta pri granda amplekso da internaciaj projektoj, de vida reklamado ĝis ilustrado de libroj kaj fasonado de tabulludoj, kaj kunaŭtoro de la lingvolernaj tabulludoj LinguaPolis Novjorko kaj LinguaPolis Moskvo.
#000026
Save my name, email, and website in this browser for the next time I comment.
#000030
Subscribe to ESF's free news bulletin
#000034
Abonu senpagan informbultenon de ESF
#000035